ÜMUMDÜNYDA ƏDALƏT EVİ

25 noyabr 2020

Dünya Bəhailərinə

Sevgili dostlar,

Bu xüsusi gündə, Əhdin gücünü yada salan bir gündə sizi sonsuz məhəbbətlə salamlayırıq, o güc ki, “asılılıqlar dünyasının bədənində pulsasiya edir” və inananlar arasında daim qalacaq sevgi bağları qurur. Rizvandan bəri keçən aylarda, biz hər yerdə dostları səciyyəvi yaradıcılıq və qətiyyətlə xəstə dünyanın ehtiyaclarına yardım etməyə çalışarkən bu dinamik gücün əlamətlərini Həzrət Bəhaullahın ardıcıllarının hər bir qitədə və ölkədə Əmrin təsisatları tərəfindən istiqamətləndirilən və vəhdət təşkil edən fəaliyyətində gördük. Sizin toparlanma gücünüz və ətrafınızdakı insanların rifahına bütün çətinliklər qarşısında mətinliyinizi saxlamaqla tərəddüdsüz təəhhüdünüz bizi böyük ümidlərlə doldurmuşdur. Lakin heç də təəccüblü deyil ki, bəzi başqa sahələrdə ümid tükənmiş resursa çevrilmişdir. Dünya insanları tərəfindən artmaqda olan bir anlayış vardır ki, qarşıdakı onilliklərin başlaması özü ilə insan ailəsinin nə vaxtsa üzləşmiş olduğu ən kəskin meydanoxuyucu çağırışlar gətirəcəkdir. İndiki qlobal sağlamlıq böhranı bu çağırışlardan ancaq biridir ki, onun insan həyatında və dolanışığında başa gəldiyi son şiddət həddinin dəyəri hələ bilinmir; sizin bir-birinizə, həmçinin, bütövlükdə cəmiyyətdə bacı və qardaşlarınıza kömək etmək və dəstək olmaq üçün qoyduğunuz səylər, şübhəsiz ki, saxlanmalı və bəzi yerlərdə genişləndirilməlidir.

Məhz bəşəriyyəti qamçılayan bu şiddətli fırtınalar fonunda Əmrin gəmisi onu Bəhai Erasının üçüncü yüzilliyinə aparacaq və Bəhai Dininin cəmiyyətqurucu güclərinin reallaşması üçün Bəhai icmasının qabiliyyətini əhəmiyyətli dərəcədə möhkəmləndirəcək silsilə Planlara başlayacaq. Bildiyiniz kimi, bu yeni silsiləni başlatmalı olan birinci Plan ancaq bir il sürəcək. 2021-ci ilin Rizvanına kimi mümkün olan qədər çox intensiv böyümə proqramları qurmaq istəyən milli icmalara mane olan vəziyyətlərin olduğu yerlərdə bu on iki ay bunu etməkdə onların vaxtını uzadacaqdır. Bu arada, böyümə prosesinin artıq intensivləşdiyi yerlərdə, getdikcə daha böyük sayda insanları ruh gücü və ətrafayönəlik baxışı ilə tanınan bir icmada qarşılamaq üçün zəruri olan şərtləri bəsləyərək bu il, cari Planda əldə edilmiş nailiyyətləri möhkəmləndirmək fürsəti olacaqdır. Milli, regional və klaster səviyyələrində biz özünü göstərmiş gücə malik icmaların az təcrübə toplamış icmalara kömək edəcəyini gözləyirik. Bu bir illik səylər qoyularkən, hər bir icma malik ola biləcəyi istifadə olunmamış hər hansı potensialdan istifadə etməli, onun böyüməsini əngəlləyən hər hansı maneəni aşmağa çalışmalı və bununla özünü gələcək tələblərə hazırlamalıdır. Çünki məhz çiçəklənən icma, xüsusilə, kənd və ya qonşuluqda intensiv fəaliyyət mərkəzi kontekstində olduqda və Planın çərçivəsinin hər bir elementinə tələb olunan diqqət veriləndə o elementlər icmanın hərəkət meydanında güclərini dəfələrlə artıraraq daha aydın uzlaşır və birləşir.

Hər yerdə klasterlərdə irəliləyişləri təmin etmək imkanı verməkdən başqa qarşıdan gələn il icma Həzrət Əbdül-Bəhanın süudunun yüz illiyini qeyd etmək üçün hazırlaşarkən, Onun həyatı və Mərkəzi olduğu Əhdin gücü üzərində dərin düşünmə ili olacaqdır. Həzrət Əbdül-Bəhanın süudunun yüz illiyinin qeyd edilməsi, şübhəsiz ki, fərdləri və icmaları Allahın Sirri olan Kəsin bu dünyadan ayrıldığı o son dərəcə acılı anın mənası üzərində düşünməyə sövq edəcəkdir. Onun vəfatı o eranın bəhailərindən onların atəşli sevgi və sədaqət obyekti olan Simanı aldı. Bu dövrün vəfalı dostları üçün O bənzərsiz Biri olaraq qalır: Atasının təbliğ etdiyi hər şeyin sözdə və əməldə kamil mücəssəməsi, o Kəs ki, Onun vasitəsilə Həzrət Bəhaullahın Əhdi “elan olundu, müdafiə edildi və təsbit olundu”. Biz fərqindəyik ki, qarşıdakı il həm də Onun Əhd və Vəsiyyətinin – o “əzəmətli”, “tarixi”, “ölümsüz” Sənədin – “Həzrət Bəhaullahın qüdrətli Qanununun yer üzündə bərqərar edilməsi üçün tərtib olunan o ilahi sivilizasiyanın məhz modeli olan” İnzibati Nizamı “meydana çıxarmasından, xüsusiyyətlərini müəyyən etməsindən və proseslərini işə salmasından” bəri keçən yüz illiyi qeyd edəcəkdir. Bu “misilsiz” və “ilahi mənşəli” Nizam, “bu qüdrətli inzibati struktur” onun Memarı tərəfindən Əhdi əbədi etmək və Əmrin ruhani qüvvələrini yönləndirmək üçün tərtib olunmuşdur. Ona görə də, düz on iki ay bundan sonra, gələn il Əhd Gününün xüsusilə mənalı olması üzə çıxacaqdır. Biz Milli Ruhani Məhfillərdən xahiş edirik ki, bir-birinə bu qədər yaxın zamanlarda baş verən bu iki tarixin öz ölkələrindəki vəziyyəti nəzərə alaraq necə qeyd edilməsini müəyyən etsinlər.

Bütün bu vaxtda isə Həzrət Əbdül-Bəhanın süudunun yüz illiyinin Müqəddəs Torpaqda, Milli Ruhani Məhfillərin və Regional Bəhai Şuralarının təmsilçilərinin iştirakının ümid edildiyi yığıncaqda qeyd edilməsi üçün hazırlıqlar davam etdirilir. Eynilə, Qitə Müşavirləri Heyətlərinin və Köməkçi Heyət üzvlərinin 2022-ci ilin yanvarında, Sərkər Ağanın Əhd və Vəsiyyətinin insanlar qarşısında birinci dəfə oxunmasından keçən yüz illə üst-üstə düşən konfransı üçün planlar qurulur. Əlbəttə, dünyadakı vəziyyət Bəhai Dünya Mərkəzində bu yığıncaqlar üçün edilən planların dəyişdirilməsini tələb edə bilər. Amma nə olsa da, bizim heç bir şübhəmiz yoxdur ki, Həzrət Əbdül-Bəhanın Süudunu layiqincə qeyd etmək və yüzilliyi başa vuran qarşıdakı ildə Əhd Gününü şərəfləndirmək məqsədilə dünya üzrə yerli icmalarda qoyulan səylər Allahın Kiçik Planının növbəti mərhələsini başlatmaq üçün lazım olan təkanı verəcək, necə ki İlahi Təqdir Böyük Planının açılışını Özünün qəti hökmünə uyğun olaraq irəli aparır.

Birillik Planın hər bir ardıcıl tsikli ilə şübhəsiz yığılmalı olan sürət iki filmin buraxılışı ilə daha da artacaqdır. Yüzillik yubiley zamanı hazır olacaq bu filmlərdən birincisi Həzrət Əbdül-Bəhanın Şəxsiyyətinin portreti olacaqdır. Onun həyat və fəaliyyətinə bir ehtiram olmaqdan əlavə, bu, bəşəriyyətin birliyini öz sözləri və əməlləri ilə müdafiə edərək dövrünün köhnəlmiş fərziyyə və təəssübkeşliklərinə necə meydan oxuduğunu və bu gün də davam edən birləşmə prosesinə necə stimul verdiyini araşdırır. Birincidən çox keçmədən sonra çıxacaq ikinci film isə Quruculuq Çağının birinci yüzilliyinin sonu üzərində Bəhai icmasının yetişdiyi və oradan da indi yeni üfüqlərə baxacağı yüksək zirvələr mövqeyindən düşünür.

Birillik Plan ərzində qeyd ediləcək əhəmiyyətli hadisələr klasterlərdə görülən işləri yüksəldərək ona misilsiz bir xarakter verəcək və bu ili sonra gələn qlobal səy üçün çox yaxşı hazırlıq ilinə çevirəcək. Sevincli gözlənti hissi ilə biz elan edirik ki, Bəhai dünyası 2022-ci ilin Rizvanında Doqquzillik Plana başlayacaq. Onun tələbləri və şərtləri sonrakı tarixlərdə izhar ediləcək, lakin müddəti artıq onun təqdim edəcəyi geniş imkanları barədə səhv yeri qoymayan bir göstəricini təqdim edir. İnşallah, bu Plan aylar ərzində dünya üzrə keçiriləcək silsilə konfranslarla müjdələnəcək.

Öncədən görünməsi mümkün olduğu qədərilə, bu, Bəhai icmasının getmək istədiyi istiqamətdir. İndiki zaman üçün biz sizi təşviq edirik ki, bilavasitə qarşınızdakı missiya üzərində fokuslanaraq enerjinizi bir daha həsr edəsiniz. Biz İsmi-Əzəmin icmasının bütün şərtlər altında, xüsusilə, cəmiyyətin bərqərar olmuş həyat modellərinin pozulduğu və nə qədər insanın müxtəlif cür risklərlə üzləşdikləri bir dövrdə ilahi dərmanı təklif etməyə çalışmalarını görməkdən sonsuz dərəcədə məmnunuq. Bununla bərabər, dostlar son nəticədə mənasız olan, cəmiyyətin işlərinin müzakirəsini o qədər səciyyələndirən münaqişə və mübarizəyə cəlb olunmaqdan yaxud, Allah eləməsin – bu cür qarşılıqlı münasibətlərin, ötəri də olsa, icmanın söhbətlərinə daxil olmasına icazə verməkdən özlərini qorumalıdırlar. Bununla belə, ixtilafdan qaçmaqda və cəmiyyətin ziddiyyətlərində ilişib qalmaqda sizin tərəfinizdən bu cür ayıqlıq heç bir halda, bu zəmanənin çoxlu təcili qayğılarından kənar durmaq kimi şərh olunmamalıdır. Qətiyyən belə deyil. Siz bəşəriyyətin ən fəal və ən çalışqan xeyirxahları arasındasınız. Lakin istər söz, istərsə əməllə, ictimai rifaha sizin hər bir töhfənizin dəyəri ilk növbədə, ziddiyyətli baxışların kəsişdiyi və ətrafında rəqabət aparan insanların uzlaşa bildikləri o qiymətli birlik nöqtələrini açmaqda qətiyyətli təəhhüdünüzdədir.

İndiki Beşillik Planın, əslində isə 1996-cı ildən başlayan hazırkı silsilə Planların sonuna iki tam tsikldən az bir vaxt qalır. Bu son aylarda biz Müqəddəs Astanada yalvarışlarımızda sizin adınızdan atəşli dualar edəcəyik. İstiqamətini itirmiş və axınla gedən, Əhdə ürəklə bağlanmış sədaqətlə belə aşkar təzahür etdirdiyiniz birliyə acınacaqlı dərəcədə möhtac dünyada ümidi harda tapmağı bilməyənlərə ümid verməkdə müvəffəq olasınız.